Papersnake/gushiwen huggingface dataset:
花娘歌
梅尧臣（宋代）

花娘十二能歌舞，籍甚声名居乐府。
荏苒其间十四年，朝作行云暮行雨。
格夫气俊能动人，人能动之无几许。
前岁适从江国来，时因醼席相微语。
虽有幽情未得传，暗絅殷勤度寒暑。
去春送客出东城，丹中接膝已心倾。
自兹稍稍有期约，五月连航并钓行。
曲堤别蒲无人处，始笑鸳鸯浪得名。
尔後频逢殊嬿婉，各恨从来相见晚。
月下花前不暂离，暂离已抵银河远。
青鸟传音日几回，鸡鸣归去暮还来。
经秋度腊无纤失，爱极情专易得猜。
前时南圃寻芳奔，小忿小胜投袂起。
官私乘衅作威棱，督促食惶去闾里。
萧萧风雨满长溪，一舸翩然逐流水。
忽逢小史向城来，泣泪寄言心欲死。
愿郎日日致青云，妾已长甘在泥滓。
更悲恩竟不得终，世事难凭何若此。
郎闻兹语痛莫深，天地无穷恨无已。
我今为尔偶成章，便欲缄之托双鲤。
晚秋农家
陆游（宋代）

我年近七十，与世长相忘。
筋力幸可勉，扶衰业耕桑。
身杂老农间，何能避风霜？夜半起饭牛，北斗垂大荒。
和陶劝农韵勉吾乡之学者
吴芾（宋代）

大抵名儒，岂患穷匮。
大抵外物，岂在侥冀。
学成道尊，富贵自至。
不学空虚，非惟自愧。
偶得数琉璃瓶置窗几间因取小鱼漾其中乃见其
吴芾（宋代）

方安林下乐樵渔，底事牵来剖竹符。
道院固知人少讼，丰年何幸俗多娱。
头随野鹤穿花径，静看游鱼戏玉壶。
却愧此身犹束缚，未能归去老江湖。
重游天竺
连文凤（宋代）

何年飞去竺国峰，下际沧海蟠蛟龙。
崛奇诡怪献万状，八国播荡吹不融。
千年老藤无根树，长疑上有仙人住。
山空月白玄猿啼，咫尺蓬莱隔尘雾。
瑶草春深不复妍，荆棘花开颜色鲜。
谁驱蛮风煽劫火。神惊鬼哭愁山川。
又疑黑衣故宰相，香火未冷今生缘。
欲挟须弥还北海，未必神通能广大。
康回冯怒相倾摧，神气未完支节解。
穿崖凿谷何时宁，混沌死矣灵不灵。
石榴花
陈洪圭（清代）

蕤宾初应律，安石丽榴花。雨染红疑蘸，日烘色倍嘉。

煌煌枝似火，烁烁蕊侵霞。眼著朱阑耀，辉连赤玉誇。

丹房标石苑，绛种忆张槎。摇曳堪凝目，陆离映翠华。
所忆
苏泂（宋代）

一陂潭水绕花身，渌净分明照得人。
最忆蒋陵西曲路，春风相伴两乌巾。
谪仙谣
黄淮（明代）

渺渺郁罗天，峨峨列仙职。参校洞玄章，把握文昌籍。

云雾为襟洞，华池嗽璚液。步虚发清啸，流音播无极。

夫何婴垢氛，翩然就沦谪。清宵霁景澄，神光敞虚碧。

梦逐紫鸾飞，拱侍金舆侧。玉虚抚其顶，告语何奕奕。

觉来视天宇，鸣鹤在寥阒。
颂古二十一首
释正觉（宋代）

无人接得渠，遗逼马相如。
果来桥上也，记得柱头书。
无人识得渠，棋局醉樵夫。
回头斧柯烂，大海亦成枯。
偶成
史文卿（宋代）

一生富贵皆空梦，千古英雄只断碑。
几欲含毫作天问，西风吹恨入江篱。
代影答赠一首
舒岳祥（宋代）

寒宜絮帽蒙头坐，暑称松风洒顶凉。
虮虱更无依附处，方知清野策为长。
登一杯亭 其一
韩淲（宋代）

当年丞相一登临，酒畔峥嵘万古心。重整乾坤归庙社，却留岁月在山林。

荒寻野阁甘棠蔽，名占高台岘首深。见说治中新筑就，肯堂三叹有遗音。
嘉禾百咏 其三十五 百步桥
张尧同（宋代）

旧址依然在，荒墟未百年。还分一桥水，流入几家田。
奉和江沖陶居二十韵
汪炎昶（宋代）

截断浙东云，朝昏变奇状。
平生采芝心，复此一惆怅。
寄俞清老
许景衡（宋代）

寒栖岩谷古浮邱，曾约同为汗漫游。十载光阴如梦觉，半生簿领尚桴浮。

楼头红日半规晚，眼里青山万点愁。淮水悠悠从此去，试凭双鲤到扬州。
袷飨太庙
佚名（隋代）

皇皇在宥，品物由庚。
文教纯被，武功告成。
流颂乐府，拥休宗祊。
帝奉裸瓒，钦哉孝诚。
江城子·留仙初试砑罗裙
辛弃疾（宋代）

留仙初试砑罗裙。小腰身。可怜人。江国幽香，曾向雪中闻。过尽东园桃与李，还见此，一枝春。

庾郎襟度最清真。挹芳尘。便情亲。南馆花深，清夜驻行云。拚却日高呼不起，灯半灭，酒微醺。
垂虹亭晚坐
成廷圭（元代）

长桥戎马后，旂帜尚纷纷。吴越东西隔，江湖左右分。

荒哉皮学士，去矣范将军。谁种千头橘，空山卧白云。
高山流水 选楼理琴
阮恩滦（清代）

选楼修竹峭寒侵。按冰丝、指冷瑶琴。弹到月明时，蟾辉朗彻遥瑶。

试回首、落雁沉沉。声停处，别有悠扬逸韵，暗度疏林。

只钟期难觅，山水意何深。

披襟。清风入怀抱，爱涔然、古调愔愔。出土忆号钟，廿字独矢丹忱。

感沧桑、触物惊心。念今日、但问移宫换羽，谁是知音。

况无弦、真趣三味，费研寻。
义井
徐庸（明代）

石泉浮壁影沉沉，通海能开数十寻。脩绠辘轳朝暮没，济人心在此中深。
立春帖子·太上皇帝阁
周必大（宋代）

欲识通明殿，须看德寿宫。
圣君朝圣父，云捧两袍红。
春别
元稹（唐代）

幽芳本未阑，君去蕙花残。河汉秋期远，关山世路难。

云屏留粉絮，风幌引香兰。肠断回文锦，春深独自看。
阳春歌二首
曹勋（宋代）

草木荣兮春归，桃李芳兮菲菲。
彼日月兮如驰，人生行乐兮能几时。
上林池馆变荆棘，姑苏台榭游狐狸，
人生行乐兮能几时。能几时兮可奈何，
当歌莫惜朱颜酡。
赴城南隐居小集
杨冠卿（宋代）

白雨濯青山，孤云霭余姿。
溶溶荒江水，近岸生清漪。
扶舆出城府，眷此幽人期。
茅茨倚林麓，秀薄相参差。
欣兹暂解带，虚白明朝曦。
向来旅穷徼。相逢辄顾知，
觞酒相淋漓。春风不日去，
淹留我何为。
次韵伯元季奕送成父因以见寄五绝句
赵蕃（宋代）

几欲因人与问安，南来不见信州船。
细思人世孰为别，明月相望同一天。
九日和韩魏公
苏洵（宋代）

晚岁登门最不才，萧萧华发映金罍。
不堪丞相延东阁，闲伴诸儒老曲台。
佳节久从愁里过，壮心偶傍醉中来。
暮归冲雨寒无睡，自把新诗百遍开。
答野渡垫宾并其子和篇
卫宗武（宋代）

唐人尚五言，秀句推柳塘。
复有善鸣者，鸡鸣传远商。
氏名几百载，郁若兰芷香。
诗来破余者，如挹风露凉。
芬敷富辞藻，鲜碧逾丛篁。
铺张几案间，蔚为前修光。
读之律吕谐，击拊鸟声锵。
可鹭翰林白，未逊太史黄。
东屏斯文主，书传撑满肠。
固宜苏门客，而有晁与张。
岂但如昔人，风雅能补亡。
胸中千万篇，浩若五谷穰。
况复有小坡，气习遗膏粱。
书林惟日涉，艺圃无时荒。
内有芳润融，外蔑声色戕。
篇章虽后至，岩菊擅晚芳。
又类秋芙蕖，水镜临夕阳。
顾惟糠秕扬，凛负荆棘芒。
叹予以诗隐，货药犹韩康。
何进天朗清，共泛兰亭觞。
题高崇节地理里
邓雅（元代）

高君行年六十馀，壮心犹似千里驹。平生踪迹半天下，手持几里青囊书。

青囊之书世徒有，妙理何人熟参究。高君读诵口澜翻，要继景纯千载后。

君不见黄河万里天上来，昆崙太华俱崔嵬。乾坤定位圣人出，金陵王气何佳哉。

请君直上金陵去，径叩天关与天语。龙蟠万古帝王州，四海苍生望霖雨。
送胡倅辟书不遂复到选部
曹彦约（宋代）

便饱薄帆纵木兰，王阳时节好弹冠。
官身台历星迟速，世路天香篆屈盘。
人去边头三策在，春回天上五溪寒。
归飞未戢青冥翅，却与朝廷作心翰。
宣德赐印歌
杨垕（清代）

蛮夷识印不识字，锡以牙章靖边事。红帽黄帽呼万岁，剌麻子边印世世。

贡表押印朱模糊，褊袒缨络来渡泸。入抱毡氍谒天子，出分金帛欢妻孥。

大印小印不知数，鸱夷悬之碉房贮。石龛生受旃檀香，手炙肥犍唱经去。

忽闻银官来货场，红帽黄帽刀交光。天兵直入法王死，碉房争取金银章。

此印流传入中土，惊雷一声花一吐。尘埋古寺宝幢光，血渍车轮高纽古。

我闻剌麻呼法王，青狮白象云相羊。前朝眩术感佛国，群僧杂出雄蛮方。

举手加额日入部，左担崎岖栈飞渡。驷马谕蜀来相如，万里不毛皆贡赋。
山花
李涉（唐代）

六出花开赤玉盘，当中红湿耐春寒。

长安若在五侯宅，谁肯将钱买牡丹。
句
林逢（唐代）

白玉飞泉千仞雪，青松蔽日一林风。
乱后行经吴御亭
庾肩吾（南北朝）

邮亭一回望，
风尘千里昏。
青袍异春草，
白马即吴门。
獯戎鲠伊洛，
杂种乱轘辕。
辇道同关塞，
王城似太原。
休明鼎尚重，
秉礼国犹存。
殷牖爻虽赜，
尧城吏转尊。
泣血悲东走，
横戈念北奔。
方凭七庙略，
誓雪五陵冤。
人事今如此，
天道共谁论。
方山四景 其三 粤陇鸣乌
吴俨（明代）

粤王遗陇名犹在，古木疏疏半已枯。每到月明霜满地，直教啼杀树头乌。
偈六十三首 其三十二
释道宁（宋代）

经入藏，禅归海。未足衲僧亲道底，拂袖前行归去来，击碎重关门大启。

长安夜夜家家月，几处笙歌几处愁。
与真上人一二禅师题玢寺主院
朱庆馀（唐代）

杖屦相随任处便，不唯空寄上方眠。

归时亦取湖边路，晚映枫林共上船。
答郑闽清
刘克庄（宋代）

多著襦裙少裹巾，形容苍槁意清真。旧时论语都忘记，难做深衣社里人。
白发
祁顺（明代）

忆昔行年初弱冠，满头鬒发如云烂。春光在眼能几何，陡觉容华镜中换。

三旬有二秋兴发，忽作潘郎二毛叹。因循四十未有闻，两鬓霜毫渐凌乱。

只今蹉跎方及艾，已比前时白过半。晨梳灯下星隐映，晚握窗前雪璀璨。

平生历履多苦辛，况是功名早羁绊。百年强半瞬息间，向后几何堪把玩。

丈夫生世贵有立，万事由天又奚惮。试观上古贤达人，衰老相仍孰能逭。

马肝之石不须求，甘露为羹亦誇谩。有钱沽酒醉即歌，任作龙钟白头汉。
襄阳怀古
鲍溶（唐代）

襄阳太守沈碑意，身后身前几年事。
湘江千岁未为陵，水底鱼龙应识字。
偈二十二首 其三
释洵（宋代）

万人丛里求知已，百草头边识老僧。从此更无回避处，三头两面得人憎。
三月三日适值清明会客江楼共观并蒂魏紫偶成
周必大（宋代）

上巳清明共一时，魏花开处亦连枝。
前身应是唐宫女，犹记昭容双袖垂。
红修倏禊和卢运使 其二
杨汝谐（清代）

清华忆煞永和年，吹尽饧箫水槛前。十万酒旗春市海，三千玉指伎人船。

绣轮竞接香尘满，珠树遥临璧月圆。合有吴娘联袂去，茶歌飞断蜀山巅。
和平甫舟中望九华山二首
王安石（宋代）

楚越千万山，雄奇此山兼。
盘根虽巨壮，其末乃修纤。
去县尚百里，侧身勇前瞻。
萧条烟岚上，缥缈浮青尖。
徐行稍复逼，所瞩亦已深。
精神去亹亹，气象来渐渐。
卸席取近岸，移船傍苍蒹。
窥观坐穷晡，未觉晷刻淹。
江空万物息，四面波澜恬。
峨然九女鬟，争山一镜奁。
卧送秋月没，起看朝阳暹。
游氛荡无余，琐细得尽觇。
陵空翠纛直，照影寒鋩銛。
冢木立绀发，崖林张紫髯。
变态生倏忽，虽神讵能占。
当留老吾身，少驻谁云餍。
惜哉秦汉君，黄屋上衡灊。
等之事嬉游，舍此何其廉。
我疑二后荒，神物久已厌。
埋藏在云雾，不欲登昏憸。
又疑避褒封，蔽匿以为谦。
或是古史书，脱落简与签。
当时备巡游，今不在缃缣。
终南秦之望，泰山鲁所詹。
天王与秩祭，俎豆罗醯盐。
苟能泽下民，维此远亦沾。
方今东南旱，土脉燥不黏。
尚无肤寸功，岂免窃食嫌。
神莽吾难知，士病吾能砭。
文章巧傅会，智术工飞箝。
荐宝互珪璧，论材自楩柟。
苟以饰妇妾，谬云活苍黔。
岂如幽人乐，兹山谢闾阎。
穴石作户牖，垂泉尚门帘。
寻奇出後径，览胜倚前檐。
超然往不返，举世徒呫呫。
高兴寄日月，千秋伴乌蟾。
遐追商洛翁，秦火不能炎。
近慕楚穆生，竟脱楚人钳。
吾意窃所尚，人谋谅难佥。
沁园怀古
李俊民（金朝）

风波平地难开眼，剑戟群山欲割肠。冠盖随时成物故，园林何割破天荒。

摩挲碑石空怀古，点检图经为补亡。谁是熙熙堂上客，近来老子也和光。
又七言三首 其二
刘克庄（宋代）

田翁有酒邀村饮，地主存羊饷节仪。不喜人题木居士，何曾鬼怕艾天师。
送开封卢少府
韦应物（唐代）

雄藩车马地，作尉有光辉。满席宾常侍，阗街烛夜归。

关河征旆远，烟树夕阳微。到处无留滞，梁园花欲稀。
为杭大宗编修题松吹读书图
姚范（清代）

传柑节过樽罍空，闭门三日号春风。纸阁坐愁蠃螷曲，十指啬春僵寒虫。

出门试望东华路，车尘十丈何由通。归来却理残编簏，自笑栖我蔀家屋。

砚花未泮冰池顽，管城讵可三薰沐。何来烟飙横短幅，孤茅隐见𥯨簩縬。

疏钗满径日丝微，行素倒映须眉绿。谁与兀坐华阳居，摩丹渍墨刊豕乌。

人生欢兴讵有几，仰面屋梁愁著书。令人东望增长吁，我少自省干时迂。

角䚥岁月争鲟鱼，一椽缚置苕峣隅。其间杂树枫楠槠，七星五鬣章百余。

茯苓化犬鸣跃跃，白日不到跳鼪鼯。禽声上下歌啸孤，中有愚者山泽癯。

失计一堕长安衢，猿鹤梦冷松竹芜。阿谁曾收保逊烛，道上跛笑昌图驴。

搜肠燃桂不堪煮，长日边腹空摩抚。枉向樽前辨巏，浪与时贤分虎鼠。

从知簟扇负王摛，当年麻炬欺法武。曲江翰林曫龙文，囊橐文雅驰英群。

陈说溃剥披乱𣬩，螭坳载笔看日曛。松风犹恋旧时闻，画图彷佛苍髯君。

我生爱接扬子云，问字颇思中垒歆。松枝折尘谈纷纶，他时不速来㲀㲀。
云安玉虚观南轩感事二首
杜柬之（宋代）

樨梧殖岁首，擢起青琅玕。
其叶大如掌，其阴匀若摊。
弱干寻丈展，气已风云干。
期之四五载，定足容栖鸾。
我老无定居，僦屋蜗螺跧。
平生辋川宅，面势胸中盘。
何当遂诛茆，规庭十步宽。
非无松柏坚，未易苍龙抟。
种此南窗下，醉眠风雨寒。
山居秋夕
寂琇（清代）

不学骚人意思深，閒情祇许寄知音。枕边忽得新奇句，又被秋虫夺去吟。
闺情二首 其一
钱荣光（清代）

入秋更漏正迢迢，阶下寒蛩转寂寥。妾怨宵来风雨恶，隔窗自悔种芭蕉。
祠颜范二公
王十朋（宋代）

鄱江善政九贤人，文正文忠更绝伦。桃李旧邦千里爱，丹青遗像两朝臣。

不同赤土祠刘阮，端胜睢阳庙远巡。安得神仙返魂药，九原唤起静边尘。
粉蝶儿 其一 元宵
史浩（宋代）

一箭和风，秾熏许多春意。闹蛾儿、满城都是。向深闺，争剪碎、吴绫蜀绮。

点妆成，分明是、粉须香翅。玉容似花，全胜故园桃李。

最相宜、鬓云秋水。怎教他，却去与、庄周同睡。愿年年，伴星球、烂游灯市。
题潘温叟家藏戴牛画卷二首 其二
郭祥正（宋代）

茫茫陂水暮秋天，乍晚耕犁未得眠。矫首冲波方尽力，牧儿何用更挥鞭。
寿章参政
陈耆卿（宋代）

声名早已压人寰，手握枢机鬓未斑。
嘉会宛如鱼在水，远猷直放马归山。
风生帷幄深沉处，春在边陲广莫间。
闻说吴儿眠正熟，月明夜户不曾关。
杜挺之赠端溪圆砚
梅尧臣（宋代）

雪压古寺深，中有卧病客。
访之语久清，饥马啮庭柏。
案头蛮溪砚，其状若圆璧。
指此欲为赠，而将助吟席。
非意予敢贪，既拒颇不怿。
大出楮中有，素许当自择。
强持慰勤心，归以示明戚。
哂曰岂其然，为汲寒泉涤。
涤彼伪饰物，纸乾见顽石。
清晨走髯奴，无厌愿求易。
拜赐遂如初，明月怀吞蚀。
微分鸜目莹，尚渍墨花碧。
词答谓我愚，悔复料已逆。
明日未央朝，执手笑哑哑。
久雨五首
刘克庄（宋代）

复置汉平准，稍修隋义仓。
群公犹禹稷，陛下况尧汤。
赴任嘉州初登栈道寄题姜潜至之读易堂
石介（宋代）

我不从官君下第，其间险易两何如。
连云栈外四千里，读易堂中一帙书。
慈母含饴垂秃发，先生怀道按茅庐。
莫将清泪频频洒，蜀道之难欲上初。
巴口感事
薛季宣（宋代）

曙烟带柳日希微，一簇鱼虾市井迟。莫讶上官深致志，云龙曾说锁牙旗。
满江红·把手西园
吴潜（宋代）

把手西园，有山色、波光相对。金马客，明朝飞棹，水肥帆驶。问我年华旬并七，异乡时景春巴二。最堪怜、游子送行人，垂杨外。聊小小，旌旗队。聊且且，笙歌载。正冥濛烟雨，许多情态。南北枝头犹点缀，东西玉畔休辞避。待莼鲈、归思动西风，相携未。
司空山歌
释择崇（宋代）

司空山，在云外，时人到得方自在。
我今随力幸登临，四顾巍巍无向背。
绝遮拦，难比况，千山万山齐恃仰。
九夏炎炎雪正飞，三冬飒飒华初放。
春不荣，秋不落，隐隐昭昭倚寥廓。
直下人间咫尺间，欲上之人难措脚。
人迹绝，野境宽，触事无能懒散便。
有时向日岩前坐，有时乘困日高眠。
不学禅，不修道，只麽腾腾恣颠倒。
百种无求个野人，随分随缘能作造。
不从他，不觅己，一句灵灵万缘里。
自从识得祖师关，历历明明此为始。
无妙名，无忌讳，来者向渠只麽是。
任你千般与万般，何曾出得个些子。
分明说报知音，目炙风吹不用寻。
须弥南畔相逢著，积翠台边旨更深。
旨更深，谁会得，东村王老眼前黑。
李四张三不信伊，问尽邻家转疑惑。
转疑惑，不较多，为君吟作司空歌。
宫商角徵任吹唱，角徵宫商争奈何。
寄庐山真上人
李端（唐代）

高僧无迹本难寻，更得禅行去转深。青草湖中看五老，

白云山上宿双林。月明潭色澄空性，夜静猿声证道心。

更说谢公南座好，烟萝到地几重阴。
杂述
林泳（宋代）

书生钻故纸里，衲子转法华时。易有九事未解，禅无一句可疑。
晚晴三首
吴芾（宋代）

三分春色二分过，那更边宵风雨多。
试向园中问消息，不知还尚有花麽。
新年谢故人惠建茗
宋庠（宋代）

春筥收英得几丛，小团珍串刻闽工。
甘逾宝屑非关露，快入烦襟不为风。
左{左金右历}沸香殊有韵，越瓷涵绿更疑空。
从来酷茗嘲伧鬼，莫枉奴名立异同。
九锁山路口
王宗贤（宋代）

九锁山深隐洞天，一峰柱耸现云巅。
从兹可达栖真境，透入青霄会众仙。
放言 市声 其一 一东
谢元汴（明代）

珠玉市声坌，声阗天亦聋。难言浊世事，不易乱流中。

银气飞腥雨，蜃吹杂贝风。荒夫如可服，吾欲弃山藭。
挽刘实斋尚书
陈杰（宋代）

玉节江湖晚，油幢岭海春。
一朝晋遗老，千古汉名臣。
清白冰壶操，尊光紫府身。
全归公不憾，愁绝奠刍人。
惠山泉
释居简（宋代）

源远涵山锡，风高逊甲科。论于前辈定，重似别泉多。

清泚停无滓，扶摇荡不波。澹交从古小，如此一杯何。
盼柯园晤石耳山人
马之骦（清代）

劳生谁复澹风尘，石耳山人道意真。栗里曾称晋处士，叠山原是宋遗民。

清余积雪萧萧发，危挺孤嵓落落身。莫讶武陵非隔世，桃花流水自通秦。
晚出国门以畏热自艮山门出始见稻田际天
项安世（宋代）

路转东门五里塘，夹塘寒水绿泱泱。平生枉踏湖洲市，不悟田间有此凉。
次韵和文潜暮春即事
晁补之（宋代）

南归见君百事足，如何一官曾不闲。
寒冲雪泥暑鄣日，老面只今如缬斑。
怜君与我自同调，久渫不食犹寒泉。
功名栎社直寄耳，颜色不同谁后先。
黑牛白犊未渠怪，物理傥自相回旋。
爱君此语亦不出，胜处紫芝眉宇间。
饮中八人半寂莫，最豪焦遂今谁班。
凝祥池上旧游处，海棠亦恐非昔年。
春波一眼诗句好，两腋尚觉风翩翩。
投闲方辔政可勉，何用不饮空三叹。
至节前一日游汪茫田
洪咨夔（宋代）

圣主亲郊肸蚃通，风恬日霁作春容。
好从辇路听清跸，却向深春把瘦筇。
樵子径随萝薜上，道人屋借竹茅封。
一杯旋煮春泉荡，浣尽平生磊砢胸。
题蔡君谟墨迹後
李廌（宋代）

古人托一技，身死名不灭。
贤愚置不论，笔画观可阅。
峄山刻秦铭，斯篆屈金铁。
虽在众憎恶，恨不颈荐钺。
褚令狷且直，还笏首叩血。
鲁公秉忠勤，白首抗希烈。
独有虞永兴，当年称四绝。
贤哉蔡莆阳，直气狷南粤。
入为枫宸侍，遇事挺奇节。
挥毫霸当年，粲然星中月。
非惟惊代能，乃是名世哲。
步月 月下携小婢登锡山
董元恺（清代）

八九峰峦，十三娇小，相携月下芳姿。山空人静，玉臂倩扶持。

花弄影、浑身上下，风动竹、忽地惊疑。偏消受，一天清景，冷露湿鞋儿。

望梁溪城郭，恰幽辉皎洁，处处追随。扑流萤、微挥轻箑，倚翠袖、斜覆纤絺。

回船也，夫人犹自爱眠迟。
日暮游东涧 其四
释重显（宋代）

极目生晚照，步影何迟迟。归禽古木中，相对频相窥。
晓起见咏馨来信有作
李达（明代）

吾乡亦云大，人物亦云冗。而我归丘园，惟以书自拥。

人皆好丝麻，菅蒯肯轻重？人皆好鼎鼐，康瓠但惭悚。

不足令诸公，视警而听耸。自叹所抱陋，大本见臃肿。

吾其耳聋欤，众论徒汹汹。吾其目盲欤，文章徒种种。

冯公爱我者，书来荷光宠。忽如得良医，眼明耳不壅。

醒时既如此，梦亦继跟踵。前岁未相识，论诗贾馀勇。

自别广陵后，神游无梏拲。接闾而连阎，常如足病尰。

阻海而负山，常如袂相捧。交谊近而失，不如远而巩。
辛丑季秋大飨明堂中书宿斋
韩琦（宋代）

紫极宸居重，黄扉禁户深。斋精严帝配，祗翼达天心。

百刻延壶严，千庐肃羽林。秋声来易感，仙梦断难寻。

小雨随云散，疏星伴月沉。树鸡先晓唱，菊酒带香斟。

寂尔潜神化，翛然适道襟。惟馨思在德，肸蚃伫灵歆。
吊彦深
李处权（宋代）

已秀不成实，长怀事可吁。
宁论日下鹤，遽失掌中珠。
扰扰遭斯厄，冥冥丧厥躯。
高堂亲白发，泪眼尚青枯。
八咏楼与知府权纬联句 其六 宋明府席上赠胡仲申隐居并卲原性
李昱（明代）

近年耆旧晨星似，况复林泉事考槃。白首能来欣倒屣，青云不去耻弹冠。

日长公馆棠阴静，春莫山城雨气寒。更有同行邵文学，可辞樽酒罄交欢。
白金小还丹歌 其六
罗公远（唐代）

言依口诀，亲贵手传。七日自伏，万刻牢坚。千鍊万煮，托在五贤。

好蕴金器，不绝玄关。
与客西湖行乐
刘泰（明代）

湖西山水名天下，有客乘春作胜游。白骑踏花银络脑，青娥舞胜锦缠头。

幡幢影里高低寺，弦管声中远近楼。如此风光莫虚度，人生只合老杭州。
游小金山
谢邦信（明代）

小金山寺山气幽，山下长江带寺流。锦石苍松常入梦，野袍芒寺恰宜秋。

杜陵多难常忧世，触武无能自白头。回首昔游已陈迹，牙樯飞旆晚悠悠。
送赵清臣宰姚江
楼钥（宋代）

才刃恢恢妙拨烦，邻封抚字尚何难。
更能触事如长虑，自有甘棠向后看。
夜宿曾氏馆赋赠子元子硕昆季
刘崧（元代）

袅袅丛兰秀，娟娟双凤雏。馨香元是早，毛羽固应殊。

夕雨沾书帙，春风散酒壶。承家仍好客，于我惜欢娱。
送客知鄂州
韩翃（唐代）

江口千家带楚云，江花乱点雪纷纷。

春风落日谁相见，青翰舟中有鄂君。
和余吾驿壁间诗
于谦（明代）

煌煌使节下并州，俯仰乾坤豁远眸。万里关河迂马足，十年风雪敝貂裘。

北连河朔风尘静，东望都门瑞气浮。车骑纷纷催晓发，一声鸡唱五更头。
能仁监寺智超为予写真求赞
周必大（宋代）

前生坐下一高僧，失脚中元自怨辰。
但记本来真面目，何须悔现宰官身。
德相惠新茶复次前韵奉谢
沈辽（宋代）

暑雨闇穷山，道滑不可蹑。隐几念投老，葛衣坐摇箑。

林端使者至，乃得德相帖。佳惠致新茗，远来自闽笈。

吾闻北苑胜，不与群山接。山下几千家，以此为生业。

新阳一日至，东风方猎猎。百草尚勾甲，灵芽已先捷。

所采仅毛发，厥工巧烹燮。甘泉列盎釜，炽炭浩旁叠。

修竹为之规，黄金为之梜。形摹各臻妙，制作易妥帖。

至尊所虚伫，守臣方惕慑。其上为虬龙，蜿蜒奋鳞鬣。

稍降乃交凤，文翼相盘跕。函封趣北道，驿使互防挟。

四方老金玉，拟议谁敢辄。屹屹健士儋，飘飘迅溪艓。

谷雨不及润，权门已盈箧。带𩊓体正方，葵华角仍擪。

始传盛王郑，后来止游叶。大为权势迫，小或盗贼劫。

其间起斗夺，亦数冒刑槢。南夷出重购，不惮浮海楫。

北虏比尤好，喜笑开胡睫。岂不产邛蜀，岂不生楚叶。

厥品乃大戾，固难一理摄。朱门厌酒肉，辩士厉舌颊。

儒生备夜诵，农夫困朝馌。禅翁过工煮，老获空腹喋。

绮席梦腾腾，玉山头嶪嶪。无馀乃尚可，非此意不厌。

一泛舌已润，载啜心更惬。不惟豁神观，亦足畅烦惵。

清泠生肺肝，爽快胜抓镊。孰不恃薏苡，伏波烦谤嗫。

孰不饮醇酎，伯仁忧腐胁。祖逖敦雅尚，鸿渐未博涉。

君谟号精鉴，才翁亦相躐。玉川七椀兴，令人解颐靥。

奇章两串赐，遗芳在图谍。余昔喜宾客，为世困书牒。

轻重必酬酢，往来烦蹻蹀。自从窜夷裔，所藏多败浥。

亦幸衰老年，数病脾气怯。弃置在高阁，魂梦昏多魇。

拘病出湘汉，馀生若蝉蝶。希夷有幽卧，刀剑销铓铗。

一榻就空旷，百骸得和协。久已废翰墨，况复道游侠。

有味养元和，无物累吾嗋。临风欲占谢，遥企山西惵。
杂兴三首
白居易（唐代）

楚王多内宠，倾国选嫔妃。又爱从禽乐，驰骋每相随。

锦鞲臂花隼，罗袂控金羁。遂习宫中女，皆如马上儿。

色禽合为荒，刑政两已衰。云梦春仍猎，章华夜不归。

东风二月天，春雁正离离。美人挟银镝，一发叠双飞。

飞鸿惊断行，敛翅避蛾眉。君王顾之笑，弓箭生光辉。

回眸语君曰，昔闻庄王时。有一愚夫人，其名曰樊姬。

不有此游乐，三载断鲜肥。

越国政初荒，越天旱不已。风日燥水田，水涸尘飞起。

国中新下令，官渠禁流水。流水不入田，壅入王宫里。

馀波养鱼鸟，倒影浮楼雉。澹滟九折池，萦回十馀里。

四月芰荷发，越王日游嬉。左右好风来，香动芙蓉蕊。

但爱芙蓉香，又种芙蓉子。不念阊门外，千里稻苗死。

吴王心日侈，服玩尽奇瑰。身卧翠羽帐，手持红玉杯。

冠垂明月珠，带束通天犀。行动自矜顾，数步一裴回。

小人知所好，怀宝四方来。奸邪得藉手，从此倖门开。

古称国之宝，谷米与贤才。今看君王眼，视之如尘灰。

伍员谏已死，浮尸去不回。姑苏台下草，麋鹿暗生麑。
送吴叔开南征
王安石（宋代）

掺袂不胜情，犀舟击汰行。
倦游无万里，惜别有千名。
春草凄凄绿，江枫湛湛清。
金陵多丽景，此去属兰成。
暮春伯宪留饮席上走笔戏成二首
强至（宋代）

春去无多日，勤来把酒卮。
残花聊点缀，犹胜对空枝。
和李校书新题乐府十二首。法曲
元稹（唐代）

吾闻黄帝鼓清角，弭伏熊罴舞玄鹤。舜持干羽苗革心，

尧用咸池凤巢阁。大夏濩武皆象功，功多已讶玄功薄。

汉祖过沛亦有歌，秦王破阵非无作。作之宗庙见艰难，

作之军旅传糟粕。明皇度曲多新态，宛转侵淫易沉著。

赤白桃李取花名，霓裳羽衣号天落。雅弄虽云已变乱，

夷音未得相参错。自从胡骑起烟尘，毛毳腥膻满咸洛。

女为胡妇学胡妆，伎进胡音务胡乐。火凤声沉多咽绝，

春莺啭罢长萧索。胡音胡骑与胡妆，五十年来竞纷泊。
口占绝句
道潜（宋代）

寄语东山窈窕娘，好将幽梦恼襄王。
禅心已作沾泥絮，不逐春风上下狂。
次韵杨判院晚春
释绍嵩（宋代）

杏褪残花点碧轻，残花含恨脱红英。
树连翠条围春昼，风入青红送雨声，
不办扁舟访安道，何妨莲社醉渊明。
如公自是銮坡具，盍与吾君致太平。
航海
陆游（宋代）

我不如列子，神游御天风；尚应似安石，悠然云海中。
卧看十幅蒲，弯弯若张弓。
潮来涌银山，忽复磨青铜。
饥鹘掠船舷，大鱼舞虚空。
流落何足道，豪气荡肺胸。
歌罢海动色，诗成天改容。
行矣跨鹏背，弭节蓬莱宫。
孤山诗三首 其三
释智圆（宋代）

仙岛湖西见，湖西景有馀。春融迎晓日，秋碧碍空虚。

竹荫高僧塔，云迷处士居。史迁今若在，此处合藏书。
满江红·鹤驭来时
刘克庄（宋代）

鹤驭来时，长占定、一年清绝。九万里、纤云收尽，帝青空阔。月露偏为丹桂地，风霜欲放黄花节。听玉笙、缥缈度缑山，吹初彻。曾直把，龙鳞批。曾戏取，鲸牙拔。向绛河濯足，咸池晞发。俗子底量吾辈事，天仙不在臞儒列。世岂无、瑶草与蟠桃，堪攀掇。
题金山寺二首
苏轼（宋代）

潮随暗浪雪山倾，远浦渔舟钓月明。
桥对寺门松径小，槛当泉月石波清。
迢迢绿树江天晓，霭霭红霞海日晴。
遥望四边云接水，碧峰千点数鸿轻。

轻鸿数点千峰碧，水接云边四望遥。
晴日海霞红霭霭，晓天江树绿迢迢。
清波石月泉当槛，小径松门寺对桥。
明月钓舟渔浦远，倾山雪浪暗随潮。
上阳宫词
徐夤（唐代）

点点苔钱上玉墀，日斜空望六龙西。妆台尘暗青鸾掩，

宫树月明黄鸟啼。庭草可怜分雨露，君恩深恨隔云泥。

银蟾借与金波路，得入重轮伴羿妻。
令狐仆射与余投分素深纵山川阻修…附于旧编之末
刘禹锡（唐代）

前日寝门恸，至今悲有馀。已嗟万化尽，方见八行书。

满纸传相忆，裁诗怨索居。危弦音有绝，哀玉韵犹虚。

忽叹幽明异，俄惊岁月除。文章虽不朽，精魄竟焉如。

零泪沾青简，伤心见素车。凄凉从此后，无复望双鱼。
少楼冬月
王熙（清代）

向夕烟消大地平，海洋扶月上瑶京。山河影射千门静，城阙光涵太液清。

霜静高旻流素籁，风微小阁敞新晴。邻钟欲动光初满，萧瑟还惊离别情。
送张仲修河东巡盐
何瑭（明代）

河东盐课事，军国用斯存。锦绮商人富，青骢使者尊。

沟渠怜赤子，霄汉隔金门。无限忧时意，临岐不尽论。
幽怀久不写一首效韩子此日足可惜赠彦深
杨弘道（元代）

幽怀久不写，郁纡在中肠。为君一吐之，慷慨缠悲伤。

辞直非谤一，辞誇非颠狂。流出肺腑中，无意为文章。

儿时捧书卷，十日读一箱。少年弄柔翰，开口吐凤凰。

正月号悲风，穗帷挂萱堂。先君官汝阴，九月飞严霜。

累累二十口，丹旐回南方。有叔不读书，但知禽色荒。

呼卢畜鹰犬，置我游戏场。珠璧不受污，拂拭增耿光。

郁郁弭南溪，绛帐县郡庠。组绣合尺度，道业传诸生。

抠衣无几何，叉手一韵成。南溪具酒馔，列坐子侄行。

青绫覆我身，醉卧家人傍。云间陆士龙，秋试独腾骧。

明年桂枝春，兄弟双翱翔。半途失明师，欲济无舟航。

故人何元理，白日照忠诚。劝我从延赏，然后学明经。

三年走辽碣，险阻实备尝。鲸翻地轴倾，狼狈归故乡。

铁马逐人来，蹴踏般溪冰。朔风振屋瓦，巷陌尸纵横。

鸣镝射回雁，冰消溪水清。亲朋半凋落，残月依长庚。

婉婉两稚子，面黥刀剑疮。田园幸无恙，出郭依农桑。

锄耰干戈里，三稔无积仓。一官调神京，妻子不得将。

风尘复澒洞，齐鲁多豺狼。赓歌无家别，挥泪哭途穷。

李侯艺九畹，早播芝兰香。奇字来无趾，侧耳属垣墙。

妆钿剪翠羽，堕珥舍明珰。缀缉不惮烦，既成衣与裳。

一朝忽变化，头角高轩昂。男儿可如此，陋质倾高风。

庶几困而学，否极承变通。师说无贤鄙，事业有专工。

苟欲为贸易，入市审鞠躬。恩袍映野草，道与人俱东。

负笈远方来，岐路无修长。拂衣叩君门，树屏遮长廊。

温言当八珍，令色充壶觞。远来诚饥渴，蔓说辞乞浆。

秉心在黑白，掉舌谈青黄。脸红眼尾斜，引手摩匡床。

自惟珷玞石，不中圭与璋。君家杵臼閒，何事舂秕糠。

乃知畜奇货，韫椟方深藏。仕途得捷径，改辙归大商。

纷纷轻薄子，仁义久已亡。彼非仁义器，仁义何可当。

夫子青云姿，疑似令人惊。在我固自存，为君惜清名。

冰雪正凝冱，屈指回春阳。皓鹤毛骨轻，云静天苍苍。
沙堤燕集次韵答王介轩黄嗣杰
王恭（明代）

沧洲沙馆共欢携，红烛青尊月易西。
孤客独怜萍尚泛，幽期那似鹤同栖。
霜飘败叶催残腊，雁引寒声入夜溪。
何事故人俱断酒，风流佳句若为题。
资政王侍郎命赋梅花用芳字
梅尧臣（宋代）

许都二月杏初盛，公府後园梅亦芳。
因思江南花最早，开时不亦雪与霜。
主人惜春春未晚，遂命官属携壶觞。
酒行守吏摘花至，素艳紫萼繁於装。
夭桃穠李不可比，又况无此清淡香。
岂辞尽醉对颜色，频嗅竞黏须蕊黄。
何时结子助调鼎，我心旧职不敢忘。
萍水
陈繗（明代）

萍水秋风冷欲分，越仙难聚五羊群。太平桥外回潮早，远驿亭边醉日昏。

葵藿影开青锁闼，羽林辉映大将军。悬知拜舞春台上，三祝嵩呼彻五云。
白居易有望阙云遮眼思乡雨滴心之句用其韵为秋思十首 其四
郑刚中（宋代）

凉至欲饮酒，此兴不可遮。手提皤腹罂，倾之若流霞。

可但饮文字，搜寻到鱼虾。忽焉见妙理，眼乱皆成花。

方知水底眠，杜老言不誇。
归山间舟中寄黄正言
姜特立（宋代）

黑风吹雨乱云奔，一舸浮家过别邨。
便有新凉生竹树，更添清兴集槃樽。
打篷点点催诗思，著面萧萧冷醉魂。
来日小溪山水活，一波尽是使君恩。
感遇·之十九
陈子昂（唐代）

圣人不利己。
忧济在元元。
黄屋非尧意。
瑶台安可论。
吾闻西方非。
清净道弥敦。
奈何穷金玉。
雕刻以为尊。
云构山林尽。
瑶图珠翠烦。
鬼工尚未可。
人力安能存。
夸愚适增累。
矜智道逾昏。
次招客见赠韵
曾几（宋代）

夏夜僧窗淡月笼，新凉绝类九秋中。
曲生入座有清浊，荔子堆盘能白红。
持此淹留数佳客，慰予牢落一衰翁。
骊驹散后君知否，独卧山房竹里风。
啄木儿·自住自住
王哲（金朝）

自住自住。离宫受坎户。自悟自悟。汞中建铅库。好频频顾。长相觑。上下冲和知去处。渐渐入、云霞路。赤凤儿、飞来振羽。饮尽乌江见水府。与神为主作宗祖。只把刀圭长安抚。方能教、子伴午。
莲塘曲
释居简（宋代）

锦帆泾浅花如玉，苧罗女儿更明淑。纤柔揽花映芳脸，绿皱不摇秋湛染。

嫣然闯影一笑新，笑花解笑不解颦。扁舟五湖一痕月，照见颦吴更颦越。
送刘构臣学博返贵阳时乌江道梗将取道黔西
黎庶焘（清代）

故国沧桑感逝波，黔阳西去更如何。惊心襆被烽尘满，到眼关山战骨多。

驿路有家皆结堡，堠兵无食懒横戈。知君历遍苍凉景，应有羌村同谷歌。
留别伦右溪十咏 其五 朱明洞
王渐逵（明代）

羽驭飙轮何处依，归来应与稚川期。罗浮月色明如昼，万树梅花开雪扉。
水龙吟·当年玉立清扬
刘克庄（宋代）

当年玉立清扬，屋梁落月偏相照。而今衰飒，形骸百丑，情怀十照。久已饰巾、尚堪扶杖，听山东诏。尽後车载汝，营丘封汝，何必在、磻溪钓。晚悟儋书玄妙。懒从他、锺离传道。不论资望推排，也做五更三老。宋玉多悲，唐衢喜哭，好闲烦恼。问天公，扑断散人二字，赐龟蒙号。
凤瑞送杨筦勾赴西台御史
丁复（元代）

凤瑞下平世，岂必一树栖。朝鸣江梧东，夕语陇竹西。

伶伦奉轩江，截管相与齐。和音谐钧天，众声次昂低。

黄钟肇大律，四序乃不迷。天地一以准，造物窥先倪。

丹山久寂寥，楚狂歌德衰。宁知仲尼江，百世闻喈喈。

□□千仞姿，翙翙五采仪。群羽相从之，效职各参差。

□□因农劝，钩辀缘客悲。风俗或有间，道路相是非。

□君关西胄，清白振前遗。官居扫一室，蔬茹备晨炊。

□□交蓬堵，扪虱亲布衣。布衣无所言，清时愿有为。

新春刷骢马，况今当远违。挥策长江澨，振辔清渭湄。

载歌周雅篇，复咏召南诗。
留客住 鹧鸪
李良年（清代）

楚天杳。凭笋舆、羊肠似发，荒烟坠叶，一片钩辀蛮鸟。

南飞故唤坠客，占断千里秋山吟不了。芦衰竹苦，正听残、野店酒旗风袅。

江细绕。笮渡人稀，但横斜照。解语参军，愁里暗欹乌帽。

记得郑家留句，花落黄陵，雨昏湖外草。更堪何处，镇清猿、杜宇和他凄调。
秋草
冯浩（宋代）

风欺露压夕阳烘，极目平芜远道中。袍色旧来人白发，烧痕新处树丹枫。

宾鸿影澹还辞北，天马蹄轻早向东。莫为登临动惆怅，每缘萧瑟蕴青葱。
舟行过平江
朱南杰（宋代）

踪迹平生马少游，功名外物等虚舟。
不多饮酒常成醉，自在吟虚只遣愁。
已幸一帆离锡邑，更宽两日到杭州。
晓来忽见盘门塔，疑是西湖大佛头。
训蒙二首
刘克庄（宋代）

汉魏以前犹古雅，宋齐而下稍淫哇。
剪裁贫女机中素，扑卖都人担上花。
括帖不离初学记，管蠡乌睹大方家。
世间跛鳖难鞭策，安得龙媒出渥洼。
春日掖垣书感
许天锡（明代）

迟日掖垣阴，殷忧愧此心。禦戎无上策，抚事独长吟。

花柳青春好，烟霄紫阁深。悠悠空岁月，衰白易相寻。
金错刀（一名醉瑶瑟）
冯延巳（五代）

双玉斗，百琼壶，佳人欢饮笑喧呼。麒麟欲画时难偶，

鸥鹭何猜兴不孤¤

歌婉转，醉模糊，高烧银烛卧流苏。只销几觉懵腾睡，

身外功名任有无。

日融融，草芊芊，黄莺求友啼林前。柳条袅袅拖金线，

花蕊茸茸簇锦毡¤

鸠逐妇，燕穿帘，狂蜂浪蝶相翩翩。春光堪赏还堪玩，

恼杀东风误少年。
和景仁作夜
韩维（宋代）

六十复过六，逐物何当足。
善恶两都忘，宁论择鱼肉。
流光速于电，至道明如烛。
孰谓吾庐卑，随时自凉燠。
东亭留别
释今音（明代）

偶然离竹院，经月在人群。几夕东亭上，燃灯过夜分。

雨歇长春草，窗晴见白云。悠悠挈瓢笠，林下重期君。
乱前上卢相
司空图（唐代）

虏黠虽多变，兵骄即易乘。犹须劳斥候，勿遣大河冰。
太平时
陆游（宋代）

竹里房栊一径深。静愔愔。乱红飞尽绿成阴。有鸣禽。

临罢兰亭无一事，自修琴。铜炉袅袅海南沉。洗尘襟。
蒲州八咏 其四 首阳晴雪
段成己（金朝）

薇歌一曲对西山，万古清愁老翠峦。望断空岩人不见，光摇银海玉峰閒。
偈倾一百三十三首
释法薰（宋代）

解语非干舌，能言不是声。
斩新提活句，冬后一阳生。
八测
姚燮（清代）

积旬疲津梁，宵寒苦水宿。回溆得晚霁，地暖见初绿。

支道杂泾得，流乱无约束。三吴汇两江，接源此其腹。

纤月出荇藻，明烟漾鸥鹜。樵童喜山近，罾师识鱼伏。

古隐结廛阛，天游泯欣辱。居人述旧事，冲流过南渎。

梁朽闸中断，高田烂肥谷。篱门偃在地，鸡犬上蹲屋。

及今适坐卧，蔬布愿亦足。闻言恻我心，掩篷失欢瞩。

露下觉衣冷，波光动残烛。
晚秋过相国寺怀然上人
周藩宗正（明代）

与君结静因，回首俱陈迹。
缅忆山中游，岁景倏已夕。
秋飙飒空林，淡月来寒石。
兀坐亦何言，含情念畴昔。
予昔游云台观谒希夷先生陈抟祠堂缅想其人今
宋祁（宋代）

仙馆三峰下，年华百岁中。
梦休孤蝶往，蜕在一蝉空。
蕊笈微言秘，霄晨浩气通。
丹遗舐后鼎，林遣御馀风。
市雾沈荒白，餐霞委暗红。
峨眉有归约，飞步与谁同。
朝归生日
陈著（宋代）

当年分得月中胎，八岁精神愈觉开。
小学路头方谨入，平生根脚要深培。
家贫只问子贤否，父老何妨兄教来。
须识此身关系大，莫如流俗赴波颓。
题钱宋汉杰清梦图 其二
程俱（宋代）

登泰山小天下，断妙喜出世间。万壑千岩掌握，江月松风往还。
闻林少穆前辈召授京卿 其二
戴熙（清代）

丹笔传钞疾，黎氓告语叹。生还闻健在，子舍想团栾。

忆昔攀辕苦，看君解组难。皇情终念旧，喜极泪汍澜。
苦寒
孔武仲（宋代）

十年被冷东南方，未惯清寒客帝乡。
碧落有声飞夜霰，轻裘无力拒晨霜。
鲸依海冻先摧鬣，雁起边沙易失行。
蒲柳脆肌尤不耐，暂凭杯酒作春阳。
会庆堂
唐之淳（明代）

飘飘山上云，乃在谷中藏。
风吹万里去，何当还旧乡。
阿翁昔居乡，黑发坐高堂。
手栽堂前树，日夕望阴凉。
不意偶飘逐，云路浩茫茫。
阿翁今来归，树已如人长。
闾里相庆贺，出入有辉光。
东畎种菽粟，西畎种稻粱。
南畎种菅麻，北畎种柔桑。
收稻持作饭，采桑持作裳。
上以输井税，下以奉蒸尝。
阿翁有两儿，两儿复有郎。
蛰蛰宅中居，婉婉有义方。
阿翁升堂坐，子孙列两傍。
阿翁出门去，板舆相扶将。
日入始言归，侍婢献羹汤。
人生贵庆乐，此乐殊未央。
传与翁后人，守之慎勿忘。
送许季韶粹桂林
李洪（宋代）

二年鞭弭侍君轩，立仗从来愧不言。
乞得閒官九仙隐，身谋优稳荷明恩。
旅闷十首
方回（元代）

升沉元有命，不大巧谋身。
政使魁廷彦，兼能位谏臣。
一时侪恶党，百世号憸人。
所得都能几，风花瞬息春。
霅川钱子怀白以黔西近诗见示读竟感赋 其一
谈九乾（清代）

依旧鸥庄葺敝庐，蛮乡蕉鹿梦何如？天为李燮终开网，人似虞何只著书。

已觉浮生无处著，偏怜故态未全除。蹉跎我亦瓜园老，衰发星星不耐梳。
寄怀蒋宾梅先生
大须（清代）

明月照空廊，思君夜正长。遥知百里外，同此九回肠。

淮浦何时去，天涯有客望。好诗须寄我，旧约莫相忘。
过白沙竹枝歌六首
杨万里（宋代）

田亩浑无寸尺强，真成水国更山响。
夹江黄去堤粟粟，一望青来谷谷桑。
次韵钱处和运使郡斋晚集
洪适（宋代）

风声止雨岁云暮，雪态兼云昼欲昏。共喜高轩归别墅，肯临画戟对清樽。

埋轮前事空豺路，授简英辞踵兔园。是处梅花寝消息，更凭玉藻为招魂。
千秋祭
文天祥（宋代）

天祥至潮陽，见弘范，左右命之拜，不拜，弘范遂以客礼见之，与拜入厓山，使为书招张世杰。天祥曰：“吾不能捍父母，乃教人叛父母，可乎？”索之固，乃书所过《零丁洋诗》与之。其末有云：“人生自古谁无死，留取丹心照汗青。”弘范笑而置之。厓山破，军中置酒大会，弘范曰：“国亡，丞相忠孝尽矣，能改心以事宋者事皇上，将不失为宰相也。”天祥泫然出涕，曰：“国亡不能救，为人臣者死有余罪，况敢逃其死而二其心乎。”
拟不如来饮酒（八首）
朱有燉（明代）

故友成衰谢，新交未是俦。
心劳悲幕燕，计拙笑巢鸠。
莫作少年事，休将老态愁。
不如来饮酒，赏玩菊花秋。
寿宪使江寺惩治八首以座右公廉勤谨忠信和缓
程公许（宋代）

并生宇宙间，分殊理则同。
订顽有明训，造化与同功。
心腹与手足，疴痒均我躬。
皇皇一仁字，天下皆为公。
早行
罗邺（唐代）

雨洒江声风又吹，扁舟正与睡相宜。

无端戍鼓催前去，别却青山向晓时。
天地
刘彻（两汉）

天地并况，惟予有慕，爰熙紫坛，思求厥路。
恭承禋祀，缊豫为纷，黼绣周张，承神至尊。
千童罗舞成八溢，合好效欢虞泰一。
九歌毕奏斐然殊，鸣琴竽瑟会轩朱。
璆磬金鼓，灵其有喜，百官济济，各敬厥事。
盛牲实俎进闻膏，神奄留，临须摇。
长丽前掞光耀明，寒暑不忒况皇章。
展诗应律鋗玉鸣，函宫吐角激徵清。
发梁扬羽申以商，造兹新音永久长。
声气远条凤鸟翔，神夕奄虞盖孔享。
东坡作戒杀诗贻陈季常季常自后不复杀岐亭之
王衡（明代）

人饥慕粱肉，肉厌思茗汁。
径寸神明仓，蛲蛔争暖湿。
珍味纵可穷，饥饱要自得。
于我实腐余，于彼捐所急。
曲曲方塘边，扰扰牧鸡鸭。
时哉谨栖止，柳花作茵幂。
怜汝巢卵倾，忍使羽毛赤。
每来待曲宴，倒瓮浮大白。
渐为腰缓带，或遣头穿帻。
釜熟薪且劳，瓶饱汤已泣。
少损郇公厨，鼎笾未为缺。
淡然天人粮，请以羞主客。
一枕茶寮清，时时共来集。¤
田家行
王建（唐代）

男声欣欣女颜悦，人家不怨言语别。
五月虽热麦风清，檐头索索缲车鸣。
野蚕作茧人不取，叶间扑扑秋蛾生。
麦收上场绢在轴，的知输得官家足。
不望入口复上身，且免向城卖黄犊。
田家衣食无厚薄，不见县门身即乐。
蛾眉村旅舍作
陆游（宋代）

小雨初收景气和，青苔狼藉落梅多。曲肱野店睡斜日，濯足溪桥鸣细波。

久厌俗情生眼白，近承天诏赐颜酡。骑鲸未返蓬壶去，此路犹须几浩歌。
忆秦娥 其二
王千秋（宋代）

云叶舞。寒林浅淡围烟雨。围烟雨。三三两两，雁投沙渚。

征帆暂落知何所。短篷静听舟人语。舟人语。夜寒如许，客能眠否。
嵩山十志十首。涤烦矶
卢鸿一（唐代）

涤烦矶者，盖穷谷峻崖，发地盘石，飞流攒激，积漱成渠。

澡性涤烦，迥有幽致。可为智者说，难为俗人言。词曰：

灵矶盘礴兮溜奔错漱，泠风兮镇冥壑。研苔滋兮泉珠洁，

一饮一憩兮气想灭。磷涟清淬兮涤烦矶，

灵仙境兮仁智归。中有琴兮徽以玉，

峨峨汤汤兮弹此曲，寄声知音兮同所欲。
秋雨用苏岐亭韵
郑镜蓉（清代）

更漏响沈沈，铜壶滴金汁。遣兴与裁诗，含毫纸欲湿。

似云石燕飞，哀祈幸一得。潭底起乖龙，如奉律令急。

蛙鼓亦齐鸣，唼喋乱鹅鸭。阵阵势倾盆，缕缕烟垂幕。

离披蜀葵黄，狼藉鸡冠赤。净洗六街尘，水碧复沙白。

茅屋顿凉生，微香吹衣帻。一雨一犁金，贫民免啜泣。

从此庆丰年，禾黍盈无缺。原野景色新，能遣悲秋客。

且暂解焦劳，小榻呼觞集。
奉和鲁望四明山九题。鞠侯
皮日休（唐代）

堪羡鞠侯国，碧岩千万重。烟萝为印绶，云壑是堤封。

泉遣狙公护，果教ce子供。尔徒如不死，应得蹑玄踪。
酷相思 冬日行彰德卫辉诸处马上作
陈维崧（清代）

赵北燕南多驿路。见一带、霜红树。又天外乱山青可数。

丛台也，知何处。雀台也，知何处。一鞭袅袅临官渡。

雁叫酸如雨。尽古往今来誇割据。漳水也，东流去。

淇水也，东流去。
题墨山矾便面
郑元祐（元代）

一握方诸七里香，玉英如雪映春阳。空山绝壑东风晚，底事湘累忘楚芳？
《庚申和李峙青感世八首》 其四
陈虔安（清代）

劝进纷纷来阙下，诸公裘马炫轻肥。陈吴自谓膺昌运，刘翟无端呈义威。

百万军声呼负负，八旬帝梦入非非。苍天怒夺奸雄魄，直使援兵各解围。
浮碇冈
傅烈（宋代）

洪水未必能流山，别岛安得居人间。
扶桑夜半光吐焰，铜龙白昼飞尘寰。
初闻其事惊且异，传言岂或流千蛮。
试将图牒为考订，山中记载皆班班。
扶藜喜作山中行，胜处不复愁天悭。
楼台自是人隔绝，峰岫直与天回环。
凭虚搜冥一眺望，日观朱明两山向。
乃知云浮山更浮，二山总在三山上。
从来凡眼不见识，怪怪奇奇千万状。
我疑灵窦皆国宝，不待山人留心匠。
丹崖佛迹直末耳，天巩名山世基仗。
干戈昔为闻马嵬，有坛百尺那能开。
坐中一笑失道士，国势随灭如烟埃。
清庙祀典岁岁举，庆基福地源源来。
愿将此山比南山，歌诗直纪山之隈。
感春十三首
张耒（宋代）

嗟余尉穷县，端坐百无虑。
幸兹岁丰穰，庶息尘埃步。
乘间策羸马，莽莽出门去。
田原亦可悦，农事蔼方布。
还家有诗书，客至具鸡黍。
勿复叹远游，人生孰非寓。
次韵张汉卿梦庵十八咏 其七 喜老堂
史浩（宋代）

生处本恬淡，得失诚酸辛。婆娑鬓渐秋，天地一閒人。
五子咏·滇南唐大宋
陈名夏（清代）

苍山不可极，英特应地符。弱冠托豪素，足迹凌寰区。

旁皇恣冥探，谐笑归吾庐。岂怨知者寡，灌园道有余。
柯运判修试院
许景衡（宋代）

当年龙阁帅闽中，辟馆兴贤特地雄。还见芝兰修世职，固知斧藻有家风。

堂堂剑佩瞻遗像，衮衮簪绅出泮宫。劝学一门真盛事，西州何独美文翁。
北游寄崔象之
范纯仁（宋代）

尘埃都门路，羸马复北首。徘徊孤客心，厌此行役久。

秋云结层阴，风叶下高柳。解鞍止孤馆，斜雨入户牖。

愁怀写长川，时运付杯酒。回念宇宙间，无一真我有。

功名圣贤事，世味俗自厚。行心弗愧天，安俟传不朽。

偶为细故牵，还成浪奔走。矧庇吾族繁，折腰仰五斗。

营营百年内，此累难遽否。田庐傥其完，尚可归老丑。

人事固莫定，此志诚不苟。诵言成短章，聊以告吾友。
兴龙节集英殿宴教坊词致语口号 其一
苏轼（宋代）

凛凛重瞳日月新，四方惊喜识天人。共知若木初升旦，且种蟠桃莫计春。

请吏黑山归属国，给扶黄发拜严宸。紫皇应在红云里，试问清都侍从臣。
浮邱八景 其六 朱明馆
杨茂先（明代）

别是朱明一洞天，金芝瑶草尚依然。罗浮门户深如许，灵迹曾传葛稚川。
秋夜
包节（明代）

凄清旅馆寂，徙倚对明河。
庭树销潘省，寒虫避翟罗。
雁归砧响急，烽至角声多。
不寐殷忧者，长更奈若何。
戴进士巾山行
邵宝（明代）

四十年前戴此巾，几回清梦隔风尘。谁知道路閒边目，还看山风病后身。

蓬岛客参诸老社，曲江图入九峰春。相逢莫道无同志，见说伊川已有人。
秋思四首
林章（明代）

不知秋何如，明月照人寝。
上照凤凰琴，下照鸳鸯枕。
菘园杂咏
陆游（宋代）

雨送寒声满背蓬，如今真是荷鉏翁。
可怜遇事常迟钝，九月区区种晚菘。
代书寄周愚卿二首
赵蕃（宋代）

穷冈冈上欧阳子，荷屋屋中常不轻。
邂逅论诗傥相及，为言即日鬓霜生。
廖秀才归衡山县
梅尧臣（宋代）

千里倦为客，秋归鸟榜轻。
过林湘橘暗，收潦楚江清。
晚泊亲鸥鹭，残芳袭杜蘅。
长沙几日到，天际见高城。
送王郎中 其五十四
钱珝（唐代）

垂露晚犹浓，清风不易逢。涉江虽已晚，高树搴芙蓉。
初夏西山道中绝句 其三
文昭（清代）

小桥雁齿隔林红，夹水人家宛宛通。最是清和好天气，一村新绿酒旗风。
北山别业三十八咏 其三十六 山园
陈樵（元代）

洛阳池馆半桑田，断竹操觚日灌园。春日花连小东白，暮年草灌大还丹。

蕨薇自古犹长采，桃李于今竟不言。一径桑榆随地暖，雨馀苜蓿又阑干。
访友人二首 其二
释德洪（宋代）

日暮荒城倚瘦藤，江南春思倍添增。那知淮水黄尘路，忽见庐山绿发僧。

乞食久辞烟际寺，连床今对夜深灯。明年我亦寻君去，同陟天池最上层。
中原民谣 造海船
周麟之（宋代）

造海船，海旁朴斲雷殷山。大船辟舰容万斛，小船飞鹘何翩翩。

传闻潞县燕京北，木柹翻空浪头白。近年升作北通州，谓是背吭宜控扼。

坐令斩木千山童，民间十室八九空。老者驾车辇输去，壮者腰斧从鸠工。

自期鼓楫沧溟隘，他时取道胶西寨。樯愿相风风北来，飞航信宿趋吴会。

谁为此计狂且愚，南北土性天渊殊。北人鞍马是长技，南人涛濑如坦涂。

果尔疑非万全策，驱民忍作鱼龙食。任渠转海入江来，自有周郎当赤壁。
隋山光寺
华长卿（清代）

隋代山光寺，开皇第几年。沿堤千亩竹，隔岸万家烟。

萤苑悲荒草，雷塘剩墓田。老僧今在否，汲井问甘泉。
除夕万安寄成父并示儿女
赵蕃（宋代）

去年除夕遥怜汝，今岁酒觞期对举。
谁知人事苦好乖，百里相望竟成阻。
去年虽深兄弟思，儿女抱负有母慈。
今年已作生死隔，恸哭无地天使之。
哀哉一官竟何直，南北由人长役役。
属儿无恨弟勿嗟，来岁田庐当毕集。
岁晚感事
宋庠（宋代）

荣路冥烦客，单车寂寞州。
野氛连市涨，寒水夹城流。
塞上真亡马，江边独信鸥。
不知芳岁晚，霜雪上人头。
中秋岱顶即事
盛符升（明代）

身入云端云下垂，风雷南去日西驰。青霓断续斜阳外，碧海澄鲜子夜时。

天柱独晴依上界，冰轮乍满半秋期。茫茫俯视皆尘雾，一片空明对玉池。
赠李十五丈别（李秘书文嶷）
杜甫（唐代）

峡人鸟兽居，其室附层颠。下临不测江，中有万里船。

多病纷倚薄，少留改岁年。绝域谁慰怀，开颜喜名贤。

孤陋忝末亲，等级敢比肩。人生意颇合，相与襟袂连。

一日两遣仆，三日一共筵。扬论展寸心，壮笔过飞泉。

玄成美价存，子山旧业传。不闻八尺躯，常受众目怜。

且为辛苦行，盖被生事牵。北回白帝棹，南入黔阳天。

汧公制方隅，迥出诸侯先。封内如太古，时危独萧然。

清高金茎露，正直朱丝弦。昔在尧四岳，今之黄颍川。

于迈恨不同，所思无由宣。山深水增波，解榻秋露悬。

客游虽云久，主要月再圆。晨集风渚亭，醉操云峤篇。

丈夫贵知己，欢罢念归旋。
舟过黄陵庙
詹同（明代）

黄陵庙下倚船窗，水浅沙平属玉双。
山外断云寒日晚，半篷残雪下湘江。
游凤池寺
张守（宋代）

凤去池荒今几年，碧梧翠竹故依然。鸣檐流水涓涓下，排闼群山衮衮前。

幸有清风继莲社，不堪斜日近虞渊。归途满眼春耕了，劝课无功愧力田。
缘识
宋太宗（宋代）

勤恤忧劳，夙夜匪怠。
政教犹豫，从诫中外。
三皇致理，百姓为心。
不严而肃，自古从今。
刑赏不忒，后代为箴。
求已之短，利害知深。
就人所欲，良吏不酷。
绳直於木，政无反覆。
旰食宵衣，无是无非。
洞仙歌（八月十七日寿耕参夫人，时命羽士设醮）
陈深（宋代）

银波湛碧，遥泛仙槎早。婺宿荧煌瑞云晓。庆芳传丹桂，欢动连枝，称寿处，一簇蓬莱翠窈。

步虚声宛转，清彻瑶坛，疑是钧霄凤音渺。正金姥、礼虚皇，天阶净，凉入绡衣风褭。想金书、秘字赐长生，进九酝霞卮，练颜长好。
题斩蛟桥
白珽（元代）

桓桓周将军，英烈照千祀。
少年知自文，成人不惜死。
射虎南山知，斫潜北桥底。
腾拿三日夜，洒血四十里。
激波为岳立，挥刃电亦驶。
想当批鳞初，见义不见水。
及其立人朝，矫矫中不倚。
文学既英发，世事复霆起。
歼儿善丑正，甘作忠义鬼。
至今有生气，耿耿耀青史。
苏公百世豪，气味有相似。
泊舟蛟川知，洗石题所以。
平生疾恶意，十有二言里。
丰碑刻祠宇，词翰晋二美。
二美固足珍，吾取不在是。
苍梧谣 夜雨书怀二首 其一
张友书（清代）

眠。何处秋声到枕边。芭蕉雨，点滴画栏前。
共工怒触不周山
刘安（两汉）

昔者，共工与颛顼争为帝，怒而触不周之山，天柱折，地维绝。天倾西北，故日月星辰移焉；地不满东南，故水潦尘埃归焉。
九曲櫂歌十首
白玉蟾（宋代）

山市晴岚天打围，一村鸡犬正残晖。
稻田高下如棋局，几点鸦飞与鹭飞。
次韵表弟蒋烨及门生翁敏见赠喜予归田之作（
祝允明（明代）

高眠不怕唤当关，一月华胥游未还。
意在可兼无可处，身居材与不材间。
琼敷玉藻六七子，金雀雅头十二鬟。
愧有金陵无李白，栖霞即是虎丘山。
万年欢
晁补之（宋代）

忆惜论心，尽青云少年，燕赵豪俊。二十南游，曾上会稽千仞。捐俊江中往岁，有骚人、兰荪遗韵。嗟管鲍、当日贫交，半成翻手难信。君知未遇元礼，肯抽身盛时，寻我幽隐。此事谈何容易，骥才方骋。彩舫红妆围定，笑西风、黄花班鬓。君欲问、投老生涯，醉乡歧路偏近。
菊花
赵葵（宋代）

黄花照眼又经秋，山自青青江自流。
多谢龙头鳌禁客，年年把酒到江楼。
九日登山
李白（唐代）

渊明归去来，不与世相逐。
为无杯中物，遂偶本州牧。
因招白衣杯，笑酌黄花菊。
我来不得意，虚过重阳时。
题舆何俊发，遂结城南期。
筑土按响山，俯临宛水湄。
胡杯叫玉笛，越女弹霜丝。
自作英王胄，斯乐不可窥。
赤鲤涌琴高，白龟道冯夷。
灵仙如仿佛，奠酹遥相知。
古来登高杯，今复几杯在？
沧洲违宿诺，明日犹可待。
连山似惊波，合沓出溟海。
扬袂挥四座，酩酊安所知？
齐歌送清扬，起舞乱参差。
宾随落叶散，帽逐秋风吹。
别后登此台，愿言长相思。
神马图
刘璟（明代）

矫矫神骏天下稀，丰格拔萃尤充肥。奚官牧放顺天性，腾跃不受靮与羁。

一朝良造思控驭，命驾千里雷霆飞。何年深宫万几暇，尺素模写侔天机。

何不写岐阳，比物齐四骊，宪章文武张纲维。又不写临淮破贼中潬下，呵叱铁骑摧长围。

帝王所尚在远略，屑屑形似将奚为。吾皇圣神驭寰宇，讨论治道无娱嬉。

梯航万国尽臣服，独放枭骑阴山陲。谋臣猛将欲奋击，皇仁未忍苍生疲。

天闲龙种几千万，蕃息郡县连郊畿。愿选此类数万疋，扫取遗裔成功归。

漠北无复烟尘飞，一劳永逸苏疮痍。
郊报纪事奏御
宋庠（宋代）

阳燎修鸿报，斋居祓至诚。
还登八觚畤，亲用一元牲。
瑞月随黄屋，鲜云抱紫营。
天香浮玉帛，霄籁避咸英。
陟配文交举，来同福备成。
均休敷恺泽，冠朔让尊名。
喜动吹莩气，欢流浃宇声。
空参尧壤末，试颂泰阶平。
秋怀二首 其一
朱松（宋代）

铿然一叶脱，中夜叹以惊。及兹遂摇落，风露漭难平。

晼晚愁自滋，淹留謇何营。腾腾任天运，庶几得吾生。
江城子（和）
无何有翁（宋代）

小年底死踏槐忙。叹蝉声，早斜阳。今夕何年，白骨照沙场。天上人间都是梦，石中火，镬中汤。人如今且免秀，误才康。驰大马，试长枪。说与儿门，书里有膏梁。万万古来同一月，斫不尽、广寒香。
颂证道歌·证道歌
释印肃（宋代）

今日分明须剖析，天临日照融光碧。
担板玄沙不许名，从古至今无影迹。
三醉石诗
李廌（宋代）

伊昔三逸人，醉卧扪白云。
其间欧醉翁，翊戴建殊勋。
山灵岂羡尔，应复勒移文。
贽周参议
邓雅（元代）

秘阁曾看万卷书，文章政事近无如。丰城两剑降妖魅，北极诸星拱帝居。

海宇无疆归正统，朝廷有道用真儒。攀龙直到九天上，附骥何当万里馀。

涸辙久思求活计，侯门那得曳长裾。春风倘借吹嘘力，寒谷春生槁朽苏。
西江月·学道须当猛烈
王惟一（元代）

学道须当猛烈，始终确守初心。纤毫物欲不相侵。方得神凝气定。动静不离中正，阳生剥尽群阴。龙降龙伏鬼神钦。行满便登仙境。
岑克名挽歌二首 其一
欧必元（明代）

形为我生累，我为此生忧。追念驱驹隙，聊从秉烛游。

宴会君子驱，齐歌杂洛讴。朱华不可再，零落归山丘。

服食信可误，不如寄蜉蝣。
题刘晦卿月楼图并饯秋闱之行仍不犯月楼字
陆文圭（元代）

君不见刘越石，晋阳铁骑围城急。一声长啸震山谷，抛弓散走群儿泣。

又不见庾元规，武昌僚佐相追随。坐据胡床夜笑语，不知宾主竟为谁。

枕戈待旦成何事，终让著鞭先士稚。况复西风尘污人，茂宏举扇思还第。

嗟嗟二子逢世乱，误长清谈空致患。争如今夕倚阑人，一生饱吃升平饭。

百城桴鼓夜不鸣，万里山川秋愈明。黄鹤孤飞白鸥睡，捲帘露气下三更。

初听笛声何激烈，再听书声更清越。素娥密约无人知，今秋丹桂来先折。
续旧句
苏泂（宋代）

人人不识句中眼，请问吾家岩壑翁。
只把荒耽讥晋士，那知经济在其中。
寄道原 其二
徐积（宋代）

漫翁身上霜可刮，酒未醒时诗已发。急放人去守船门，恐向河中捉明月。
寄普州贾司仓岛
方干（唐代）

乱山重复叠，何路访先生。岂料多才者，空垂不世名。

闲曹犹得醉，薄俸亦胜耕。莫问吟诗石，年年芳草平。
偈颂七十二首
释祖钦（宋代）

玄路绝时分鸟道，见闻泯处涉功勋。
何如只麽闲闲地，月浸冰壶夜不痕。
觉范和尚塔在同安
释智遇（宋代）

说文字禅笼络虚空，骂古塔主不明要旨。
褒贬抑扬，流行坎止。
棲凤岩高插杳冥，落花啼鸟谁相委。
北都留守相公韩以某顷守魏都粗脩斋舍特加标榜仍示雅章谨依高韵
文彦博（宋代）

载守铜壶踰八岁，渐营凉室与温房。疏帘夏捲清风阁，密幄冬温爱日堂。

窗静坐闻松竹韵，径深行袭蕙兰香。已惭必葺非宏丽，更愧佳章比召棠。
菩萨蛮·玉纤弹处真珠落
温庭筠（唐代）

玉纤弹处珍珠落，流多暗湿铅华薄。春露浥朝华，秋波浸晚霞。
风流心上物，本为风流出。看取薄情人，罗衣无此痕。
喜饮吟
邵雍（宋代）

尧夫喜饮酒，饮酒喜全真。
不喜成酩酊，只喜成微醺。
微醺景何似，襟怀如初春。
初春景何似，天地才絪纭。
不知身是人，不知人是身。
只知身与人，与天都未分。
泛舟
胡宿（宋代）

瑟瑟凉波冷接空，恍疑云物画屏中。一篙海客乘槎水，两桨仙人取箭风。

秋色暗欺荷盖紫，夕阳偷射桂旗红。长来此地无穷乐，珍重笭箵与钓筒。
送光上人归乡
释居简（宋代）

三回退齿霍山祠，不久终为唱导师。见说故山无佛法，从头要与揣家私。
题妙寂寺
陈宓（宋代）

百代公师墓，千年妙应林。
香随清昼永，山泣晚秋深。
列桂团风露，高松耐古今。
过墙深夜月，触目倍伤心。
临高台三首
吴沆（宋代）

高筑黄金贮俊才，云关玉锁问谁开。
若非倚赖东风力，安得凭虚直上来。
寄广恩藏山和尚
释云岫（宋代）

陈年佛法无人问，黄叶堆金不转官。
一卷山居诗更好，焚香只可作经看。
木犀五首·色
张明中（宋代）

月影摇波碎未沉，洒将叶底簇成林。
却移右毂傍边看，筛尽西风无限金。
梅花十首 其三
许及之（宋代）

一顷园池半种梅，更将窠石傍梅栽。爱风爱月随宜看，合是诗家带得来。
和马宜州卜居七首·卜居
王炎（宋代）

一丘一壑胸次，来在市廛结庐。
只恐飞腾燕颔，未容袖手深居。
辛亥之安南道中感赋
何森（清代）

何日田园寄此身，承欢无计倍酸辛。老亲岁迈愁为客，弱弟年轻食向人。

万里云山无旅伴，百年菽水有长春。镫前慷慨惟心在，孤负鸡声到枕频。
寺中赏花应制
广宣（唐代）

东风万里送香来，上界千花向日开。

却笑霞楼紫芝侣，桃源深洞访仙才。
凤栖梧 次韵奉答俨山阁老
符锡（明代）

黛眉暗锁针停缕。半捲珠帘，默听流莺语。往事不堪秋梦断。

无情几点芭蕉雨。

鱼雁漫凭传尺素。镜掩妆台，枉避纤腰妒。机札夜阑忙倒屦。

懵然回想身何处。
阮郎归 其一 春暮
毛奇龄（清代）

樱桃子熟竹初肥。南园昼启迟。蜂房滤粉暗成脾。

画垣生绿衣。

蜂雨涨，柳桥低。秋千深院迷。杜鹃啼歇最高枝。有人还未归。
名姝吟
文天祥（宋代）

丈夫至白首，钟鼎重功名。
未有朱门中，而无丝竹声。
与主共富贵，不见主苦辛。
名姝从何来，婉娈出神京。
京人薄生男，生女即不贫。
东家从王侯，西家事公卿。
吾行天下多，朱紫稀晨星。
大都不一一，甚者旷数城。
如何世上福，冉冉归娉婷。
乃知长安市，家家生贵人。
寄窥堂庄使君
蒲寿宬（宋代）

煌煌列戟第，皎皎深衣人。
菟符蔼夙望，驹谷韬绝珍。
苟不守厥素，曷以当兹晨。
情敦脊令急，心怛鸿雁宾。
饿死甘其薇，至德文其身。
耿耿抱孤月，悠悠仰苍旻。
何时一握臂，漉我头上巾。
呼风振我襮，与君爽心神。
欲洗尘万斛，何处觅一尘。
暗香 依韵拟石帚，题枣花墨梅
姚华（清代）

水痕月色。和冷烟作暝，先春愁笛。画里欲仙，一翥声声怎教摘。

长使东风泪洒，添酸涩南枝吟笔。但照彻独夜青灯，香影扑凉席。

南国。路寂寂。便种了墓门，堕叶黄积。照颜对泣。遗墨堂前悄相忆。

惊断天寥午梦，人去住罗浮空碧。试问讯凭翠羽，几声唤得。
舍北野望
陆游（宋代）

溪彴通西崦，山蹊缭北村。
残霞明水面，落叶拥篱根。
野父编龙具，樵儿习兔园。
吾今井蛙耳，敢复慕鹏鲲！
三姝媚 送圣与还越
周密（宋代）

浅寒梅未绽。正潮过西陵，短亭逢雁。秉烛相看，叹俊游零落，满襟依黯。

露草霜花，愁正在、废宫芜苑。明月河桥，笛外尊前，旧情消减。

莫诉离肠深浅。恨聚散匆匆，梦随帆远。玉镜尘昏，怕赋情人老，后逢凄惋。

一样归心，又唤起、故园愁眼。立尽斜阳无语，空江岁晚。
菩萨蛮
程垓（宋代）

春回绿野烟光薄。低花矮柳田家乐。陇麦又青青。喧蜂闲趁人。

野翁忘近远。怪识刘郎面。断却小桥溪。怕人溪外知。